
Vasile Şoimaru 
O cruce improvizată în memoria celor 150.000 de ostaşi 
români căzuţi la Cotul Donului  
  
Acum 70 de ani, la 19 noiembrie 1942, la o distanţă de 1942 de kilometri de Chiș inău, se 
declanşa cea mai tragică operaț iune militară din istoria Armatei Române, cea de la Cotul 
Donului, componentă a marii Bătălii de la Stalingrad. 
În lupta de la Cotul Donului ș i din Stepa Calmucă s-au prăpădit 150.000 de ostaș i români. 
Dar, conform datelor publicate de profesorul Raoul Ș orban în cartea sa „Invazie de stafii" 
(Editura „Meridiane", 2003), acolo s-au pierdut şi 100.000 de români care făceau parte din 
armata maghiară...  
De ani de zile mă documentez cu privire la cea mai tragică şi sângeroasă bătălie din întreaga 
istorie a românilor, numită Bătălia de la Cotul Donului. Însă nici toate enciclopediile, 
manualele, monografiile, tot „Oceanul NET" cu toate mările şi golfurile sale de informaţii, 
nici măcar drumul coturos până la Câmpia Calmucă şi Cotul Donului, pe care l-am făcut în 
vara anului 2009, nu mi-au satisfăcut dorinţa de a cunoaşte mai mult despre acea tragedie.  
După vizionarea, în primăvara acestui an, a filmului documentar „Eroism şi jertfă pe Frontul 
de Est" (Fundaţia „Părintele Arsenie Boca", 2010), cu participarea veteranului acelor lupte 
Iosif Niculescu (azi în vârstă de 98 de ani), precum şi după convorbirile pe care le-am avut cu 
alţi câţiva veterani nonagenari din comuna Miroslăveşti, judeţul Iaşi, m-am gândit să mai 
merg o dată la Cotul Donului... Şi, la mijlocul lunii august, am parcurs pentru a doua oară acel 
drum al pătimirilor ostaşilor români din Războiul din Est. Pe 17 august eram la Cotul 
Donului.  
Şi... surpriză: după o secetă cumplită, de trei luni, exact în ziua când am ajuns în staniţa 
Kletskaia, unde 70 de ani în urmă au căzut cele mai multe bombe pe milimetru pătrat, s-a 
pornit o ploaie de parcă s-a spart cerul deasupra mea; nu puteam deschide uşa la maşină. A 
turnat 45 de minute în continuu. Când s-a terminat ploaia şi am vrut să deschid uşa, intra apa 
în automobil. Prima ce mi-a trecut prin minte a fost că a plâns Dumnezeu de bucurie că, în 
sfârşit, după şapte decenii de la tragedie, a venit, posibil, primul român să-i „viziteze" pe cei 
150.000 de fraţi ai săi care zac acolo pe vecie...  
O CRUCE CU TRICOLOR 
Când s-a terminat ploaia şi s-au scurs apele de pe dealurile de cretă ale staniţei Kletskaia, m-
am urcat pe dealul cel mai mare, unde stăteau ostaşii români în 1942, am făcut cu cuţitul o 
cruce dintr-un copăcel uscat, legând-o cu lipici, am rupt ultima pagină din albumul meu 
„Poeme în imagini", cu fotografia „Tricolorului Independenţei" (cu semnăturile deputaţilor 
din Primul Parlament al Republicii Moldova, care au votat pe 27 august 1991 Declaraţia de 
Independenţă). Am prins pagina de cruce, pe care am înfipt-o cât mai adânc posibil în 
pământul alb, răzmuiat de ploaie, am fotografiat-o pentru istorie, am destupat o sticluţă-
suvenir de coniac „Ştefan Vodă" (Călăraşi), am turnat în dop câteva picături de licoare şi le-
am sorbit de sufletul celor 150.000 de români care zac acolo. Am pus la magnetofonul din 
maşină superba piesă „Toţi ca unul orice ar fi, pentru România, pentru România!", interpretată 
de trupa K 1 Band, şi am început să strig ca un apucat de bucurie că am ajuns şi am făcut 
lucrul acesta, că, în sfârşit, a apărut o cruce cu un tricolor românesc la Cotul Donului...  
EXACT 1942 DE KILOMETRI 
Dacă mă auzea şi mă vedea cineva, credea că-s unul scăpat din casa de nebuni. Eram atunci 
cel mai fericit român din lume, de parcă am aterizat pe Marte... Nu cred că până la acel 
moment am avut o victorie mai mare în viaţa mea. Dar următoarele 30 de minute chiar au pus 
punct la toate... Când ieşeam din raionul Kletski, în pământul căruia zac de cinci ori mai mulţi 
români decât numărul populaţiei care locuieşte azi acolo, întâmplător mi-am aruncat ochii la 
kilometraj şi ce văd? Numărul... 1942!!! Deci, în anul tristei aniversări de 70 de ani de la 
marea tragedie românească din anul 1942 de la Cotul Donului, făcusem exact 1942 km de la 
Chişinău până la locul acelei tragedii... Pentru că-i imposibil de crezut aşa ceva, am 
fotografiat şi acest amănunt, căci, mi-am zis, n-o să mă creadă nimeni... Pe urmă m-am uitat 
în zare să văd întinsurile proaspăt arate ale stepei, în speranţa să văd printre brazdele întoarse 
de plugurile ruseşti vreo grămadă de oase româneşti. Culoarea acelor brazde era roşie şi m-am 
gândit că nuanţa e de la cele circa un million de litri de sânge vărsat de cei 150.000 de ostaşi 
români căzuţi la Cotul Donului. Desigur, n-am uitat să fotografiez, ca mărturie, şi acele 
brazde roşii, apoi am mers mai departe spre Volga să văd „înspăimântătoarea" statuie „Patria-
mamă", înaltă de 87 de metri, de pe Colina Mamai din Stalingrad/Volgograd...  
 
Când i-am povestit veteranului Iosif Niculescu, pe 27 septembrie, în ziua când a împlinit 98 
de ani, despre toate câte mi s-au întâmplat la Cotul Donului, mi-a zis: „Eu cred că această 
râvnă, încununată cu succes, se datorează unui semn ceresc... Unul, măcar,unul dintre cei 
morţi, acolo, la Cotul Donului, îşi are moaştele de sfânt în acel pământ şi, Acela lucrând din 
Cer v-a trimis la Cotul Donului în acest an al tristei aniversări... De aceea trebuie de găsit 
locul printre mormintele comune, de găsit moaştele acelui martir, acelui sfânt român, care 
zace în Stepa Donului...". Amintirile bătrânului despre acele lupte sunt vii şi astăzi: „În 
legătură cu Cotul Donului pot să le spun oamenilor că niciodată Armata Română nu şi-a 
închipuit că poate cuceri Rusia. Armata Română a fost pe Frontul de Est ca să dezrobească 
teritoriile româneşti, Basarabia şi Bucovina, şi să-L readucă pe Iisus Hristos, izgonit de 
bolşevici".  
ISTORIA UITATĂ  
...Să parcurgi aproape 2.000 de kilometri din capitala celui de-al doilea stat românesc până la 
acel loc de tristă amintire în istoria noastră, să calci pe oasele a 624.540 de ostaşi români, 
îngropaţi pe întinsurile Estului, de la Odesa până la Stary Krim (Crimeea), Krymsk (Caucazul 
de Nord) şi Cotul Donului de lângă Volga, şi, incredibil (!!!), să nu găseşti măcar o troiţă, o 
simplă cruce, nu mai zic de un cimitir de onoare, în memoria celor trimişi de Statul Român la 
moarte, aproape sigură, pentru dezrobirea teritoriilor româneşti, Basarabia şi Nordul 
Bucovinei, pentru a readuce creştinismul în Rusia bolşevică? Pe mine, personal, rău m-a pus 
pe gânduri această neglijenţă şi uituceală a politicienilor de la Bucureşti, întrebându-mă dacă 
mai sunt români în fruntea statului român. Or, poate se doreşte să dispară şi ultimii români, 
rămaşi la vatră, gata să-şi mai apăre, în caz de necesitate, Ţara şi Neamul... 
Mi-i ruşine să mă uit cum se bat politicieni între ei, crezând că o să trăiască doua vieţi şi nu 
vor răspunde în faţa lui Dumnezeu pentru batjocura faţă de memoria ostaşilor români căzuţi la 
datorie, pe Frontul de Est. Să nu caute ei posibilitatea să se înţeleagă cu ruşii pentru 
inaugurarea unor cimitire de onoarte? Doar în România toate cimitirile ruseşti sunt întregi, pe 
când românii n-au niciunul acolo, la Cotul Donului, nici măcar la Dalnik sau Vigoda, lângă 
Odesa, nu există. Niciun cimitir, niciun monument, nicio troiţă în memoria celor 624.540 de 
ostaşi români căzuţi pe Frontul de Est... Doar în oraşul Odesa există un cimitir, dar şi acela 
este „mascat" sub denumirea de Cimitir german... În Cehia, Slovacia, în Basarabia, în 
Kazahstan (Karaganda), au fost inaugurate cimitire de onoare sau monumente. Sigur, în aceste 
locuri este altă situaţie, dar cum se poate ca Statul Român să nu fi întreprins nimic în Rusia şi 
în Ucraina?  
Dar, poate-i luminează Dumnezeu, în cel de-al 12-lea ceas, pe actualii guvernanţi ai României 
să se lase de bătăliile intestine, politice şi financiare, şi să convină cu ruşii pentru nişte 
săpături acolo, pentru inaugurarea de cimitire ale ostaşilor români căzuţi pe meleaguri străine.  
 
 
